Varaformaður allsherjar- og menntamálanefndar Alþingis segir fráleitt að láta lögbrot með netsölu á áfengi viðgangast. Lögregluyfirvöld eigi að stöðva söluna. Brotin varði allt að sex ára fangelsi.
Formaður SÁÁ segir að stýring á aðgengi að áfengi sé sterkasta vopnið í forvörnum. Stefnubreyting virðist hafa orðið hjá stjórnvöldum um að láta netsölu áfengis óátalda.
Eyjólfur Ármannsson, þingmaður Flokks fólksins og varaformaður allsherjar- og menntamálanefndar, segir að fylgja eigi lögum í landinu. Ríkið hafi haft einkaleyfi fyrir smásölu áfengis í eina öld. Heimkaup hefur bæst í hóp þeirra fyrirtækja sem selja áfengi á netinu.
Eyjólfur furðar sig á að lögregluyfirvöld hafi ekki skorist í leikinn. Brotið sé alvarlegt. Ávinningur af sölu á áfengi í netverslun sé ólöglegur.
Ég skil bara ekki í því að íslenska lögreglan, héraðssaksóknari og ríkissaksóknari líka, sé ekki löngu búin að stoppa þessa sölu. Ég kalla bara eftir svörum frá réttarvörslukerfinu um hvernig standi á því að það sé ekki löngu búið að stoppa sölu á áfengi á netinu í smásölu.
Eyjólfur segir að þingmenn sem haldi því fram að salan sé lögleg fari einfaldlega með rangt mál.
Og ef einhver í Sjálfstæðisflokknum er að nota stjórnkerfið eða réttarvörslukerfið til þess að halda að þetta sé leyfilegt og að þetta sé gert þá er það bara sjálfstætt rannsóknarefni.
Um tuttugu prósent þjóðarinnar eiga við áfengisvanda að etja að sögn Önnu Hildar Guðmundsdóttur formanns SÁÁ. Möguleiki á að panta áfengi um netið auki áfengisvanda Íslendinga án efa.
Og þetta er náttúrulega rosaleg stefnubreyting hjá stjórnvöldum. Þá er spurning hvað ætla stjórnvöld þá að gera til að koma til móts við þá sem eiga við vanda að stríða og það sem kemur í kjölfarið.
Þá kostar þetta samfélagið svo rosalega mikið. Ekki bara það er heilsufarsvandi það eru ótímabær dauðsföll það er bara þróun langvinnra sjúkdóma. Það er svo margt sem að vandinn kostar okkur.
Lögregla, héraðssaksóknari og ríkissaksóknari eiga að stöðva áfengissölu á netinu strax segir varaformaður allsherjar og menntamálanefndar Alþingis. Formaður SÁÁ telur að stefnubreyting hafi orðið hjá stjórnvöldum í áfengissölumálum. 